
Teikiame derinti Lietuvos Respublikos žemės ūkio ministro įsakymo „Dėl išankstinių išmokų už 2024 m. išmokėjimo pagal Lietuvos žemės ūkio ir kaimo plėtros 2023–2027 metų strateginio plano intervencines priemones tiesioginių išmokų forma ir pagal su plotu bei gyvuliais susijusias kaimo plėtrai skirtas intervencines priemones“ projektą (toliau – Įsakymo projektas).
Įsakymo projekto tikslas – nustatyti išankstinių (avansinių) išmokų dydžius už 2024 m. deklaruotus žemės ūkio naudmenų plotus, atitinkančius paramos pagal Lietuvos žemės ūkio ir kaimo plėtros 2023–2027 metų strateginio plano (toliau – Strateginis planas) intervencines priemones tiesioginių išmokų forma ir pagal su plotu bei gyvuliais susijusias kaimo plėtrai skirtas intervencines priemones teikimo reikalavimus.
Įsakymo projektas parengtas vadovaujantis 2021 m. gruodžio 2 d. Europos Parlamento ir Tarybos reglamentu (ES) 2021/2115, kuriuo nustatomos valstybių narių pagal bendrą žemės ūkio politiką rengtinų strateginių planų (BŽŪP strateginių planų), finansuotinų iš Europos žemės ūkio garantijų fondo (EŽŪGF) ir iš Europos žemės ūkio fondo kaimo plėtrai (EŽŪFKP), rėmimo taisyklės ir panaikinami reglamentai (ES) Nr. 1305/2013 ir (ES) Nr. 1307/2013, su visais pakeitimais, 2021 m. gruodžio 2 d. Europos Parlamento ir Tarybos reglamento (ES) 2021/2116 dėl bendros žemės ūkio politikos finansavimo, valdymo ir stebėsenos, kuriuo panaikinamas Reglamentas (ES) Nr. 1306/2013, su visais pakeitimais, 44 straipsniu, 2024 m. rugsėjo 11 d. Komisijos įgyvendinimo reglamentu (ES) 2024/2434, kuriuo dėl išankstinių išmokų pagal intervencines priemones tiesioginių išmokų forma ir pagal su plotu bei gyvuliais susijusias kaimo plėtrai skirtas intervencines priemones dydžio 2024 m. nukrypstama nuo Europos Parlamento ir Tarybos reglamento (ES) 2021/2116 44 straipsnio 2 dalies antros pastraipos, 2024 m. rugsėjo 11 d. Komisijos įgyvendinimo reglamentu (ES) 2024/2445, kuriuo dėl išankstinių išmokų pagal su plotu ir gyvuliais susijusias kaimo plėtros priemones dydžių 2024 m. nukrypstama nuo Europos Parlamento ir Tarybos reglamento (ES) Nr. 1306/2013 75 straipsnio 1 dalies trečios pastraipos.
Atsižvelgdamos į minėtų teisės aktų nuostatas, Europos Sąjungos valstybės narės nuo 2024 m. spalio 16 d. iki lapkričio 30 d. gali mokėti išankstinių išmokų pagal intervencines priemones tiesioginių išmokų forma ir pagal su plotu ir gyvuliais susijusias kaimo plėtros intervencines priemones dalį. Šios išmokos gali būti mokamos ir nepabaigus visų patikrų, tačiau valstybės narės privalo sukurti patikimą administravimo ir kontrolės sistemą, kuri užtikrintų, kad nebus padaryta žalos fondams. 2024 m. taikoma išimtis, kad mokama išankstinių išmokų pagal intervencines priemones tiesioginių išmokų forma dalis negali viršyti 70 proc., o paramos, teikiamos pagal su plotu ir gyvuliais susijusias kaimo plėtrai skirtas intervencines priemones, atvejais bei Kaimo plėtros programos priemonių atvejais – 85 proc. paramos sumos.
Vadovaujantis minėtomis nuostatomis, pagal Nacionalinės mokėjimo agentūros prie Žemės ūkio ministerijos (toliau – Agentūra) 2024-09-16 raštu Nr. BR6-5726 „Dėl avansinių išmokų skaičiavimo“ pateiktą informaciją apie paramos teikimo reikalavimus atitinkančius plotus, buvo apskaičiuotos ir Įsakymo projektu nustatomos avansinės išmokos pagal Strateginio plano intervencines priemones tiesioginių išmokų forma ir pagal Strateginio plano kaimo plėtros intervencines priemones „Vietovės su gamtinėmis ar kitomis specifinėmis kliūtimis“ ir „Ekologinis ūkininkavimas. Ekologinio ūkininkavimo tęstiniai įsipareigojimai“.
Atkreiptinas dėmesys, kad avansinė išmoka nebus mokama už šias Strateginio plano intervencines priemones tiesioginių išmokų forma − kompleksinės ekologinės sistemos „Veiklos ariamojoje žemėje“ veiklas „Neariminės tausojamosios žemdirbystės technologijos“, „Tarpiniai pasėliai“ (už tarpinius pasėlius per žiemą) ir „Kraštovaizdžio elementų priežiūra“, ekologines sistemas „Tausojanti vaisių, uogų ir daržovių programa (NKP)“ ir „Ekstensyvus šlapynių tvarkymas“ bei ekologinės sistemos „Kompleksinė pievų ir šlapynių priežiūros schema“ veiklą „EB svarbos natūralių pievų, šlapynių bei rūšių buveinių tvarkymas“ (už EB svarbos šlapynių tvarkymą), nes pagal šioms veikloms (ekologinėms sistemoms) nustatytus reikalavimus, patikrinimai (patikros) bus baigti kitais metais. 
Įsakymo projektui įgyvendinti nereikalingi institucijų ir (ar) įstaigų informacinių sistemų pakeitimai.
Numatomo teisinio reguliavimo poveikio vertinimas pagal Numatomo teisinio reguliavimo poveikio vertinimo metodiką, patvirtintą Lietuvos Respublikos Vyriausybės 2003 m. vasario 26 d. nutarimu Nr. 276 „Dėl Numatomo teisinio reguliavimo poveikio vertinimo metodikos patvirtinimo“, neatliekamas.
Įsakymo projektas neperkelia ir neįgyvendina Europos Sąjungos direktyvų ar kitų Europos Sąjungos teisės aktų, nenotifikuotinas Europos Komisijai.
Priėmus Įsakymo projektą, kitų teisės aktų nereikės keisti.
Įsakymo projekte neapibrėžiamos sąvokos ir jas įvardijantys terminai, kurie turėtų būti įvertinti Lietuvos Respublikos terminų banko įstatymo ir jo įgyvendinamųjų teisės aktų nustatyta tvarka. 
Ūkio subjektams sukeliamų prisitaikymo prie reguliavimo išlaidų, numatomo teisinio reguliavimo poveikio ir poveikio konkurencijai vertinimai neatliekami.
Antikorupcinis vertinimas, vadovaujantis Lietuvos Respublikos korupcijos prevencijos įstatymo 8 straipsnio 1 dalimi, neatliekamas.
Įsakymo projektas 10 darbo dienų bus skelbiamas Lietuvos Respublikos Seimo kanceliarijos teisės aktų informacinėje sistemoje (TAIS), per šį laikotarpį visos institucijos, įstaigos ir suinteresuotieji asmenys galės pateikti savo pastabas ir pasiūlymus. 
Įsakymo projektą parengė Lietuvos Respublikos žemės ūkio ministerijos Europos Sąjungos reikalų ir paramos politikos departamento (direktorė Jurgita Stakėnienė, tel. +3705 239 1020, el. p. jurgitas@zum.lt) Išmokų už plotus skyriaus (vedėja Rasa Motiejaitė, tel. + 370 5 239 1261, el. p. rasa.motiejaite@zum.lt) vyriausioji specialistė Laimona Bogdanova, tel. +370 5 239 1375, el. p. laimona.bogdanova@zum.lt. 
PRIDEDAMA. Įsakymo projektas dėl išankstinių išmokų nustatymo, 4 lapai.



Viceministrė 									Laura Ramanauskaitė

